Document ID: 31996R0347

KOMMISSIONENS FORORDNING (EF) Nr. 347/96 af 27. februar 1996 om indførelse af en ordning med hurtig rapportering af laks' overgang til fri omsætning (Tekst af betydning for EØS)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3759/92 af 17. december 1992 om den fælles markedsordning for fiskerivarer og akvakulturprodukter (1), senest ændret ved forordning (EF) nr. 3318/94 (2), særlig artikel 30, og
ud fra følgende betragtninger:
Siden sidst i oktober 1995 er prisen på laks, der er overgået til fri omsætning, faldet markant, hvilket har medført markedsforstyrrelser, som vil kunne bringe målene i traktatens artikel 39 i fare; Kommissionens forordning (EF) nr. 2907/95 (3) om overholdelse af en mindstepris som betingelse for, at laks med oprindelse i EØS kan overgå til fri omsætning, som tager sigte på at stabilisere Fællesskabets marked for laks, trådte i kraft den 16. december 1995;
det er påkrævet med en ordning med hurtig rapportering af importbetingelserne for laks, således at Kommissionen kan overvåge virkningerne af forordning (EF) nr. 2907/95, og således at der om nødvendigt straks kan træffes videre foranstaltninger;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer -
UDSTEDT FØLGENDE FORORDNING:
Artikel 1
1. Medlemsstaterne skal meddele Kommissionen vægten og den angivne toldværdi i den berørte medlemsstats valuta af de i bilaget anførte varer, som er overgået til fri omsætning. Disse oplysninger skal opdeles på KN-kode, datoen for modtagelse af indførselsangivelsen og både oprindelsesland og afsendelsesland.
2. For varer, der er overgået til fri omsætning mellem den 1. og den 15. i en måned, skal meddelelsen sendes den 25. i hver måned eller den første arbejdsdag derefter, og for varer, der er overgået til fri omsætning mellem den 16. og den sidste dag i måneden, den 10. i den påfølgende måned eller den første arbejdsdag derefter. Meddelelsen skal tilsendes Kommissionen ved hjælp af et magnetisk lagringsmedium med henblik på edb-behandling i et format, der skal aftales med Kommissionen.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. februar 1996.

Labels: 12
3
6